Blacklight

Blacklight er en amerikansk actionfilm fra 2022, regissert av Mark Williams. Liam Neeson spiller en FBI-agent som blir involvert i en konspirasjon. Emmy Raver-Lampman, Taylor John Smith, og Aidan Quinn opptrer også i filmen. Blacklight ble sluppet i USA den 11. februar 2022.

Handling 
Den politiske aktivisten Sofia Flores holder en tale ved et møte i Washington D.C. Men den kvelden blir hun drept i en påkjørsel utenfor hjemmet hennes. Travis Block, en veteran fra Vietnamkrigen, tar på seg lyssky oppdrag på vegne av FBI-direktør Gabriel Robinson. Etter å ha fullført ett oppdrag, forteller han Robinson at han ønsker å trekke seg tilbake og tilbringe mer tid med datteren sin og barnebarnet sitt. Men Robinson er motvillig til å la ham gå. I stedet får han et nytt oppdrag med å hente inn undercover FBI-agent Dusty Crane.

Imidlertid kontakter Crane en journalist, Mira Jones, og påstår at han sitter på informasjon om Flores sin død. Crane rømmer flere ganger fra Block og resten av FBI, men avtaler å møte Jones ved et museum. Block følger etter Jones til dette møtet, men Crane kommer seg unna nok en gang. Crane forteller Block at det var Robinson som beordret drapet på Flores, før Crane blir skutt og drept av to andre FBI-agenter. Block og Jones møtes, og hun forteller ham at Crane hadde påstått å ha informasjon om Operation Unity, et topp-hemmelig FBI-program drevet av Robinson. Dette oppdraget gikk ut på å drepe uskyldige sivile, deriblant Flores. Block konfronterer Robinson angående Operation Unity, men Robinson avviser spørsmålene hans og advarer Block om ikke å blande seg inn.

Jones sin redaktør, Drew, publiserer en historie om Cranes mystiske død ved å bruke kildene hennes. Den kvelden blir han forfulgt hjem, og drept i en trafikk-ulykke gjennomført av de samme to FBI-agentene som tidligere hadde drept Crane og Flores. I mellomtiden forsvinner hele Blocks familie også. Jones overbeviser Block for å hjelpe henne med å avdekke hele mysteriet rundt Operation Unity. Han forteller henne at Robinson har et pengeskap i huset sitt med en rekke hemmeligheter som involverer amerikanske myndigheter. Han konfronterer Robinson hjemme hos ham, og tvinger ham til å åpne pengeskapet sitt. Der finner han en harddisk som inneholder informasjon om Operation Unity.

Robinson kommer seg snart unna ved hjelp av flere FBI-agenter, og Block havner i en skuddveksling. Men Block beseirer disse agentene, og får tak i harddisken. Block og Jones gjennomgår harddisken, og oppdager at Crane var forelsket i Flores. Robinson fikk henne drept, etter at han mener at Crane hadde blitt alt for knyttet til henne. Block konfronterer deretter Robinson med sannheten om Operation Unity, og tvinger ham til å overgi seg selv til myndighetene. Robinson blir deretter arrestert for sine forbrytelser, og Jones fullfører historien sin om regjeringens tildekking av hva som hadde skjedd. Block kan derfor trekke seg tilbake, og gjenforenes endelig med familien sin.

Skuespillere 

 Liam Neeson som Travis Block
 Emmy Raver-Lampman som Mira Jones
 Taylor John Smith som Dusty Crane
 Aidan Quinn som Gabriel Robinson
 Claire van der Boom som Amanda Block
 Yael Stone som Helen Davidson
 Tim Draxl som Drew Hawthorne
 Georgia Flood som Pearl
 Melanie Jarnson som Sofia Flores
 Andrew Shaw som Jordan Lockhart
 Zac Lemons som Wallace
 Gabriella Sengos som Natalie Block
 Daniel Turbill som Running Man

Referanser

Eksterne lenker 
 

Actionfilmer fra USA‎
Engelskspråklige filmer
Filmer fra 2022